સંબંધ વિશે તટસ્થતાથી વિચારવું એ આવડત છે. જે સંબંધમાં સત્ત્વ હોય એના માટે બધું કરી છૂટો. તમને પ્રેમ કરતા હોય, તમારી કેર હોય, તમારી દરકાર હોય, તમારા સુખ કે દુ:ખ સાથે જેને લાગતુંવળગતું હોય, જે તમને હેપી જોવા ઇચ્છતું હોય તેના માટે કંઈ જ બાકી ન રાખો. સંબંધ જ જિંદગીની અમૂલ્ય મૂડી છે. સાવધાની એ રાખો કે તમારી હાલત ગમે તે હોય, તમે મજામાં છો કે નહીં એની જેને પરવા ન હોય એનાથી દૂર રહો. પ્રેમ પણ ક્યારેક આભાસી હોય છે. ભ્રમ જેટલો વહેલો ભાંગે એટલી ઝડપથી આપણે વાસ્તવિકતામાં આવીએ છીએ. પ્રેમ સાત્ત્વિક હોવો જોઈએ અને વાસ્તવિક પણ હોવો જોઈએ. હું દુ:ખી હોઉં ત્યારે તારા મોઢામાંથી પણ ‘આહ’ નીકળવી જોઈએ, હું સુખી હોઉં ત્યારે તારા મોઢામાંથી પણ ‘વાહ’ નીકળવું જોઈએ, કારણ કે તું હસતો હોય છે ત્યારે મારો ચહેરો પણ થોડોક ખીલે છે, તું રડે ત્યારે મારી આંખોમાં પણ ભીનાશ વર્તાય છે. તને ધ્રાસ્કો પડે ત્યારે મારી ધડકન પણ તેજ થઈ જાય છે. પ્રેમને ભરપૂર જીવો, પણ જો એ બંને તરફ તરબતર હોય તો, એક તરફ સુકાયેલો હોય તો આપણે તરસતા જ રહેવાના છીએ!